SKRIFTLIG FORESPØRGSEL P-2982/01

af Carlos Bautista Ojeda (Verts/ALE) til Kommissionen

(22. oktober 2001)

Om: Tilstedeværelse af alfa-benzopyrener i olie fremstillet af olivenmask

Efter at den spanske regering havde slået alarm på fødevareområdet pga. det høje indhold af benzopyren i olie fremstillet af olivenmask, oplyste landbrugskommissæren den 19. juli 2001 i forskellige medier, at Spanien burde have ventet med at reagere, indtil der forelå et videnskabeligt grundlag, samt at man først burde afklare spørgsmålet om, hvilke grænseværdier for affaldsprodukter der kunne tolereres ud fra et videnskabeligt synspunkt; desuden kunne man finde samme stof i mange andre produkter.

Den Videnskabelige Komité for Levnedsmidler udsendte ligeledes en meddelelse om det tilladte omfang af benzopyren i olie fremstillet af olivenmask, hvori den anfører, at udsættelse én eller adskillige gange for omtalte mængde kulbrinte (med henvisning til de af Spanien oplyste værdier) kun vil have en lav eller ringe og ikke-kræftfremkaldende toksisk virkning, samt at eventuelle toksiske følger kræver en længerevarende udsættelse for det pågældende stof og i koncentrationer, der er langt større end oplyst af den spanske regering. Med de højeste værdier, der er påvist, og et gennemsnitligt forbrug på 15-50 g pr. person vil optagelsen af policykliske aromatiske kulbrinter fra forurenet olie være ca. 500-1500 nanogram pr. kilo kropsvægt og vil efter sigende resultere i en dosis, der er væsentlig mindre end de mængder, der har alvorlige toksiske følger.

Er landbrugskommissærens tidligere citerede erklæringer korrekte?

Under hvilke omstændigheder bør forsigtighedsprincippet anvendes for at aktivere det hurtige alarmeringssystem på fødevareområdet?

Svar afgivet på Kommissionens vegne af Franz Fischler

(23. november 2001)

Efter den kontrol, der er foretaget af de medlemsstater, i hvilke der produceres olie af olivenrestprodukter, kan det bekræftes, at disse oliers forurening med polycykliske aromatiske kulbrinter (PAH'er) skyldes tørring ved høje temperaturer af olivenrestproduktmasse (alperujos) fra tofasede møller. Disse møller er meget udbredte i Spanien, men problemet med forurening af olie af olivenrestprodukter gør sig gældende i alle producentlandene.

Under landbrugskommissærens besøg i Spanien i juli 2001, som fandt sted netop på det tidspunkt, hvor de spanske myndigheder slog fødevarealarm, blev kommissæren anmodet om at udtale sig om dette spørgsmål. Han udtrykte da bekymring over et problem, der påvirker hele sektorens image, og udtalte sig om nødvendigheden af, at der på fællesskabsplan fastsættes harmoniserede grænser for forurenende stoffer for alle produkter, der kan indeholde PAH'er. Den beslutning, de spanske myndigheder traf ud fra sundhedslovgivningens forsigtighedsprincip, synes korrekt i betragtning af, at der bestod en risiko for forbrugernes sundhed på grund af de mængder polycykliske aromatiske kulbrinter, der fandtes i de analyserede prøver.

Efter at der blev slået alarm for de italienske olier af olivenrestprodukter, fastsatte de italienske myndigheder også maksimumsgrænser for PAH'er i disse produkter i medfør af nødproceduren fastsat i Parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter(1). Disse foranstaltninger accepteredes af Den Stående Levnedsmiddelkomité.

Der er ingen harmoniserede EF-maksimumsniveauer for benzo-a-pyren eller andre cykliske aromatiske kulbrinter (PAH'er) i fødevarer. De generelle bestemmelser om fødevaresikkerhed i rammeforordningen (Rådets forordning (EØF) nr. 315/93 af 8. februar 1993 om fællesskabsprocedurer for forurenende stoffer i levnedsmidler(2)) gælder imidlertid og fastsætter, at fødevarer, der indeholder et forurenende stof i en mængde, der ikke er acceptabel for folkesundheden, ikke må markedsføres. I sådanne tilfælde kan medlemsstaterne træffe foranstaltninger til beskyttelse af forbrugernes sikkerhed.

Tilfælde af uacceptabel forurening skal meddeles via det hurtige alarmsystem for fødevarer (RASFF), inden for hvilket medlemsstaterne, landene i Det Europæiske Økonomiske Samarbejdsområde/Den Europæiske Frihandelssammenslutning (EØS-EFTA) og Kommissionen udveksler information om fødevarer, der frembyder en risiko for forbrugernes sundhed. Hvad angår den forurenede olie af olivenrestprodukter, blev meddelelserne fra medlemsstaterne sendt som alarmer, fordi levnedsmidlet frembød en risiko for folkesundheden og blev solgt i mere end en medlemsstat.

I juli 2001 afgav Den Videnskabelige Komité for Levnedsmidler udtalelse om det aktuelle forureningsproblem for olie af olivenrestprodukter og konkluderede, at der ikke på kort sigt er noget sundhedsproblem på grund af de påviste PAH-niveauer. Det betyder, at indtagelse af produktet nogle få gange ikke vil frembyde en uacceptabel sundhedsrisiko. Regelmæssig indtagelse af olie med sådanne PAH-niveauer skal imidlertid undgås, da PAH'er er kræftfremkaldende stoffer. Den Videnskabelige Komité for Levnedsmidler er nu i gang med en evaluering af den totale risiko i forbindelse med PAH'er. Desuden indsamler medlemsstaterne data til en koordineret vurdering af disse kemikaliers forekomst i levnedsmidler. Der vil så om nødvendigt blive fastsat EF-maksimumsniveauer for PAH'er, såsom benzo-a-pyren, i fødevarer.

(1) EFT L 204 af 21.7.1998.

(2) EFT L 37 af 13.2.1993.